钦定古今图书集成/明伦汇编/官常典/第596卷 > 《与宰执札子》前人
## 钦定古今图书集成/明伦汇编/官常典/第596卷 > 《与宰执札子》前人

熹辄罄愚衷，再干洪造。熹昨以私家丧葬未毕，恳辞
湖南之行，伏蒙圣恩，未赐俞允。仰惟诏令督遣之严，
俯念臣职驱驰之贱，不敢更以家事为讲，自求便安。
惟是伏思见识迂疏，思虑浅短，中间被旨相度经界，
不量事势，上误朝廷，负犯已深，何以复堪一道耳目
之寄，辄已具状申省自劾。欲望钧慈，俯垂听察，特为
敷奏，收还成命，重赐黜责，使得退省前愆，免罹后咎，
则熹不胜千万幸甚。